Author: Csöböková, Silvia
Company: SC

Predkladacia správa
Ministerstvo dopravy a výstavby Slovenskej republiky (ďalej len „ministerstvo“) vypracovalo návrh zákona, ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) na základe Plánu legislatívnych úloh vlády SR na rok 2018 a úlohy B.3. z uznesenia vlády SR č. 124/2017. 

Predkladaný návrh zákona má za cieľ harmonizovať vnútroštátne právo s právom Európskej únie v oblasti technickej spôsobilosti plavidiel vnútrozemskej plavby transpozíciou niektorých ustanovení smernice Európskeho parlamentu a Rady (EÚ) 2016/1629 zo 14. septembra 2016, ktorou sa stanovujú technické požiadavky na lode vnútrozemskej plavby, ktorou sa mení smernica 2009/100/ES a ktorou sa zrušuje smernica 2006/87/ES. Smernica (EÚ) 2016/1629 je z väčšej časti transponovaná do nového nariadenia vlády Slovenskej republiky č. .../2018 Z. z. o technickej spôsobilosti plavidiel prevádzkovaných na vnútrozemských vodných cestách, ktoré nahrádza nariadenie vlády Slovenskej republiky č. 193/2009 Z. z. o technickej spôsobilosti a prevádzkovej spôsobilosti plavidiel. Navrhovaná právna úprava má za cieľ dosiahnuť kompatibilitu právneho poriadku Slovenskej republiky s právom Európskej únie v oblasti technickej spôsobilosti plavidiel vnútrozemskej plavby.
Návrh zákona rieši aj vykonanie vykonávacieho nariadenia Komisie (EÚ) 2017/1 z 3. januára 2017 o postupoch na identifikáciu plavidiel podľa smernice Európskeho parlamentu a Rady 2013/53/EÚ o rekreačných plavidlách a vodných skútroch ustanovením Dopravného úradu za vnútroštátny orgán, ktorý bude prideľovať jedinečný kód výrobcu a ktorý bude hlavným kontaktným miestom pre prideľovanie a správu kódov výrobcu v Slovenskej republiky.
Ďalším cieľom návrhu zákona je doplnenie a precizovanie niektorých ustanovení zákona, čo si vyžiadala aplikačná prax. Do zákona č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov sa dopĺňajú ustanovenia o povolení na prevádzku prístaviska, prekladiska, výväziska alebo kotviska, čo v právnej úprave Slovenskej republiky od roku 2000 nebolo upravené. Tiež sa dopĺňa právna úprava týkajúca sa doručovania určitých dokumentov vydávaných Dopravným úradom a ministerstvom v listinnej podobe podľa § 31 ods. 2 písm. a) zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. Precizujú sa ustanovenia týkajúce sa odbornej spôsobilosti dopravcu vo vodnej doprave a vydávania licencií na vykonávanie verejnej vodnej dopravy. Dopĺňa sa možnosť vykonať technickú prehliadku malého plavidla Dopravným úradom poverenou osobou obdobne, ako je to pri tzv. veľkých plavidlách. Modifikujú sa ustanovenia týkajúce sa lodných listín, zriadenia požičovne plavidiel, odstraňovania plavidiel z vodnej cesty a prístavu, priestupkov a správnych deliktov. Uvedené zmeny si vyžiadali aj modifikáciu v sadzobníku správnych poplatkov položiek 94 a 95. 

Návrh zákona má mierne pozitívne vplyvy na verejné financie a na služby verejnej správy na občana. Návrh zákona má zároveň pozitívny aj negatívny vplyv na podnikateľské prostredie               a na procesy služieb vo verejnej správe a nemá žiadne vplyvy na sociálnu situáciu obyvateľstva, zamestnanosť, na fungovanie trhov, životné prostredie a na informatizáciu spoločnosti. 

Návrh zákona nie je predmetom vnútrokomunitárneho pripomienkového konania.

Návrh zákona bol predmetom predbežného pripomienkového konania, ktorého výsledky sú uvedené v doložke vplyvov. Na základe nesúhlasného stanoviska Stálej pracovnej komisie na posudzovanie vybraných vplyvov bola doložka vplyvov aj analýzy vplyvov prepracované a doplnené a tak zaslané na medzirezortné pripomienkové konanie.

Návrh zákona bol predmetom medzirezortného pripomienkového konania, ktorého výsledky sú uvedené v samostatnej prílohe. K návrhu zákona bolo zaslaných deväť (9) zásadných pripomienok (MŠVVaŠ SR, MŽP SR, ÚGKK SR, ÚNMS SR a ÚPPVII), z ktorých bolo akceptovaných osem (8). Od jednej (1) zásadnej pripomienky MŽP SR ustúpilo. Návrh zákona sa predkladá na rokovanie vlády Slovenskej republiky bez rozporov.

Navrhuje sa dátum účinnosti návrhu zákona 7. októbra 2018 v súlade s čl. 37 ods. 1 smernice (EÚ) č. 2016/1629.